-Ун чухне ялта «Коммунар» колхозăн садикĕ пурччĕ, эпĕ унта çӳренĕ. Çакă мана выçăпа аптрасран хăтарса хăварнă. «Пăтă килет, пăтă килет! - тесе сĕтеле кашăкпа шаккаса лараттăмăрччĕ эпир, 10-15 ача. Пĕтĕм курăка татса пĕтеретчĕç ял çыннисем апат валли - çырмара вĕлтĕрен те юлмастчĕ. Крахмал çинĕ. Сакăр çулта ĕне пăхма кайнă, çарран хăмăл лăсканă. Шкулта сивĕччĕ, чернил шăнса ларатчĕ. Урамра шартлама сивĕ чухне анне мана фуфайка тăхăнтартса, пит урлă тутăр çыхса шкула кăларса яратчĕ. 4-мĕш класра вĕреннĕ чух (1949 çул) яла сасăсăр кино илсе килсе кăтартнине астăватăп,- аса илет Лидия Ильинична.